Lyk dalk dié van vermiste manChristo van Aarde. Foto: Via Facebook Die Suid-Kaapse polisie ondersoek die moontlikheid of ŉ liggaam wat Maandag in ŉ beboste gebied in George gevind is, dié van ŉ vermiste man van die omgewing is. Christo van Aarde (55) is op 30 April die laaste keer gesien toe hy in die beboste gebied in sy woonbuurt, Denneoord, gaan stap het. Hy het nie sy selfoon of beursie by hom gehad nie. Kapt. Malcolm Pojie, streekspolisiewoordvoerder, het Woensdag aan Maroela Media gesê ŉ verbyganger het Maandag omstreeks 16:00 op ŉ man se liggaam in die beboste gebied naby sy woning afgekom en die polisie ontbied. “Die polisie vermoed die liggaam is dié van die vermiste man,” het Pojie gesê. Die oorledene se familie het hom glo Dinsdag gaan uitken. Die polisie doen ŉ geregtelike ondersoek. ŉ Nadoodse ondersoek sal gedoen word om die oorsaak van die man se dood vas te stel. Pojie het gesê geen gemene spel word in dié stadium vermoed nie.